
Fiica tunetului 


Se spune că acolo sus, deasupra norilor 
plumburii, îşi avea sălaşul Tunetul. Avea un palat măreț 
din marmură albă şi cristal Scump, meşteri îl 
construiseră cu migală, avea sute de turnulețe acoperite 
cu aur. 

Fiica Soarelui era soața lui, aveau o fată de o 
neasemuită frumusețe, cu trup ca de viespe şi păr ca 
aurul, ochii ca cerul senin. O iubeau ca pe ochii lor din 
cap, mai ales Tunetul, care avea o fire de temut, dar când 
era în fața fiicei lui devenea blând ca un mieluşel. O 
chema Liana. 

Vestea despre frumuseţea ei se auzi în toată 
Împărăţia Cerurilor. Până şi fiul Selenei veni în pețit. 

Degeaba, Liana nu se uita la nici unul. Ea se urca 
în carul de foc al tatălui şi colinda împărăția în lung şi 
lat, carul alerga cu iuțeală, părul ca aurul îi fălfăia în 
vânt. Cu obrajii îmbujoraţi, era într-adevăr de o 
frumuseţe nepământeană. 

O curiozitate pur feminină o îndemna pe Liana să 
vadă ce se află sub stratul gros de nori, dar era imposibil 
de văzut. Şi apoi, nu avea voie să părăsească împărăția 
norilor. Dacă ar fi făcut-o, şi-ar fi pierdut nemurirea. 

Într-o zi, când alerga prin împărăție, văzu o 
spărtură în stratul de nori. Încercă să privească, dar nu 

se vedea nimic. Se duse la palat şi luă un ochean mare, 
apoi privi. Ce-i fu dat să vadă e uşor de imaginat: văzu 
pământul cu toate frumuseţile lui. Cel mai mult au 
încântat-o pădurile cu verdeaţa lor şi albastrul apelor 
cristaline. 

Nu se mai sătura privind, când auzi glasul de 
tunet al tatălui: 

- Ce faci, fată nesăbuită, la ce te uiţi? 

O trase de mână şi o duse la palat. A închis-o 
într-o cameră, iar Liana nu s-a opus. 

Acolo, în cameră, i se perindară prin fața ochilor 
cele văzute prin ochean, era frumos în împărăţia norilor, 
dar parcă mai frumos era pe pământ, începu să tânjască 
după acele imagini. 

Atât s-a rugat de tatăl ei, că până la urmă l-a 
înduplecat şi a lăsat-o din nou să se plimbe prin 
împărăție cu condiția să nu se apropie de spărtura din 
nori, ba chiar a ascuns şi ocheanul. 

Știindu-se urmărită, Liana nu s-a apropiat de 
gaură, timpul şi l-a petrecut căutând ocheanul şi până la 
urmă l-a găsit. 

Multe zile au trecut până ce tatăl ei a mai slăbit 
urmărirea. Prinzând momentul când tatăl era plecat prin 
împărăţia norilor, Liana s-a dus grăbită la acea 
spărtură. Din nou prin ochean a privit cu drag pământul 
care o atrăgea ca un magnet. Sucind ocheanul, şi-a oprit 
privirea asupra unui palat măreț. În grădina palatului se 
afla o masă la care stăteau doi bărbaţi şi o femeie. Era 
regele acelei ţări, împreună cu regina şi fiul lor Călin. Şi 
era băiatul frumos cum nu se mai văzuse pe pământ, 
părul negru căzut pe umeri încadra o faţă albă frumos 
conturată, doi ochi negri te sfredeleau până-n suflet. 

Liana nu se sătura privindu-l. A plecat acasă 
doar de frica tatălui ei care, dacă o prinde, o pedepseşte 

iarăşi şi nu-l mai poate vedea pe frumosul flăcău. 

Zile în şir l-a urmărit pe Călin, până ce şi-a dat 
seama că s-a îndrăgostit de el. Atunci s-a speriat: ştia că 
nu va putea părăsi împărăţia norilor decât cu mare risc 
şi dacă reușea şi ajungea pe pământ va fi muritoare ca 
toți oamenii. Va pierde nemurirea. 

Zile şi nopți s-a gândit ce să facă, cum să ajungă 
pe pământ să vorbească cu Călin. 

A alergat la bunicul ei, măritul soare. 

-  Bunicule, te rog să mă ajuţi să ajung pe 
pământ. Acolo am văzut un flăcău frumos de care m-am 
îndrăgostit, trebuie negreşit să ajung la el. 

Soarele îi mângâie pletele, se vedea pe el în 
tinerețe când a făcut greşala de a se îndrăgosti de o 
pământeană. 

- Draga mea Liana, dragostea aceasta nu va 
aduce nimic bun, gândeşte-te la urgia tatălui tău şi la 
suferința mamei tale. Şi apoi gândeşte-te că devii 
muritoare. 

- Nu-mi pasă, chiar dacă voi trăi numai o zi pe 
pământ, vreau să fiu alături de flăcăul cel frumos. 

- Bine, Liana, o să te ajut dacă asta vrei . Când te 
hotărăşti să pleci, să-mi spui. 

După câteva zile se pregăti de plecare. Cu lacrimi 
pe obraji plecă de la palat. 

Măritul soare o cobori pe o rază strălucitoare în 
grădina palatului lui Călin. Flăcăul dormea la umbra 
unui pom. Liana stătea în picioare şi-l privea intens: 
„Doamne, ce frumos e !” 

Călin, parcă simțindu-i privirea, deschise ochii. 
Privirea ca de jar a fetei îi străpunse inima. Sări ca ars 
drept în picioare. 

- Cine eşti tu, fată frumoasă, şi ce cauţi în 
grădina mea? 

- Sunt Liana, fiica Tunetului, şi am venit de sus 
din împărăția norilor. Pentru tine am venit. De când te- 
am văzut pe tine şi împărăția ta, mi-am dat seama că aici 
va fi viața mea de acum înainte. Chiar de voi fi 
pieritoare, vreau să fiu în această împărăție, aproape de 
tine. 

Pe moment flăcăul rămase mut de uimire, apoi o 
luă de mână şi-i spuse: 

- Eu sunt Călin şi sunt stăpânul acestor locuri. 
Dacă tu le iubeşti pe ele şi mă iubeşti pe mine, eu te fac 
stăpâna mea şi-a lor. Vino cu mine. 

Au făcut o nuntă mare cum nu s-a mai văzut pe 
pământ, la care au fost chemați şi bogați şi săraci, în 
ochii împăratului cântărind toți deopotrivă. 

În acest timp Tunetul se întoarse din călătoriile 
lui celeste. Când ajunse acasă vru să vadă fata negreşit. 
Fiica Soarelui, cu lacrimi în ochi, îi spuse că Liana a 
dispărut. 

- Cum să dispară? strigă Tunetul. Cine a furat-o 
fără ştirea mea, să-l ard de viu? 

- Nu te înfuria, bărbate, că până la urmă am să 
aflu unde e şi va fi bine. 

- Bine nu va fi, dacă a plecat fără voia mea.Cam 
gândesc eu unde este. Plecă tunând şi fulgerând, chiar 
spre spărtura din nori. Privind prin ochean, cercetă 
pământul, dar nici urmă de fată: Liana stătea ascunsă în 
castel, rareori ieşea afară. 

În fiecare zi cerceta pământul, tuna şi fulgera de 
i-a băgat în sperieți pe bieţii oameni. Şi de ce n-o găsea, 
de-aia fulgera mai tare. 

Aşa au trecut câțiva ani, Liana a născut doi copii 
frumoşi, cum numai părinţii lor mai erau. 

Într-o zi însorită ieşi cu ei în grădina palatului. Se 
gândea că tatăl ei poate uitase de ea. Dintr-o dată nori 

plumburii acoperiră cerul. Începu să tune şi să fulgere cu 
putere. Liana s-a speriat, cunoştea furia Tunetului. Se 
temea pentru copiii ei. Începu să alerge spre castel 
strângând copiii la piept. Stropi mari de ploaie îi 
biciuiau fața, nu simțea nimic, doar teamă. Un fulger 
lumină grădina, un copac de lângă ea trosni. Liana 
începu să plângă. 

- Tată, te rog iartă-mă, fie-ţi milă de copiii mei. 

De sus, Tunetul privea furios, apoi chipul i se 
lumină a zâmbet, inima de tată s-a înmuiat. A coborât 
încetişor în fața Lianei, i-a îmbrățișat şi i-a sărutat cu 
drag copiii, apoi a zis: 

- Copilă nesăbuită, de ce nu ai vorbit cu mine 
înainte de a pleca? 

- Nu m-ai fi înţeles, tată. 

- Nu, şi nici acum nu te înţeleg, nu pot să te iert 
pe deplin. Nu te pedepsesc prea aspru, pentru copiii tăi, 
care au nevoie de mamă. Te pedepsesc ca atâta timp cât 
vei trăi pe pământ să nu ieşi afară din castel. Dacă-ţi 
iubeşti copiii vei sta închisă acolo înăuntru, când te prind 
afară voi fi cât se poate de aspru. Să asculti, să nu atragi 
urgia mea asupra tuturor din castel. 

Cu lacrimi în ochi Tunetul se despărţi de fiica lui 
şi de nepoței. 

Deodată cerul s-a luminat. A ieşit Soarele care, 
ştiind ce s-a întâmplat căută, cu razele lui calde, să-i 
mângâie pe cei trei. 

Liana s-a uitat în Sus Şi i-a Zis: 

- Rămâi cu bine, bunicule, să veghezi de acolo, 
de sus, asupra copiilor mei. Pe mine n-o să mă mai vezi. 
Lăcrimând a intrat în castel, de unde n-a mai ieşit 
niciodată. Şi aşa, a fost fericită alături de soțul şi copiii 
ei. 

Tunetului i-a părut rău de pedeapsa aspră dată 

Lianei şi a vrut să se împace cu ea, dar nu a mai găsit-o. 
Și în Ziua de azi tună şi fulgeră, căutându-şi fata. 
Dar Liana nu mai e. 

Legenda Narcisei 


Demult, foarte demult, în mijlocul unei păduri 
seculare, într-o poiană mare, îşi avea sălaşul un 
pădurean cu familia sa. Avea o soție harnică şi frumoasă 
cu care se înțelegea de minune şi mai avea pădurarul o 
fată frumoasă cum nu se mai văzuse, înaltă, subţirică, cu 
părul galben, fața ca neaua şi ochii ca tăciunele. Când 
cobora prin sate cu căruța cu lemne pădurarul o lua 
întotdeauna şi pe Narcisa, căci aşa o chema pe fată, să se 
mândrească cu ea. 

Toţi flăcăii întorceau capul după ea, dar Narcisa 
nu avea ochi pentru nimeni. Lumea ei era pădurea, acolo 
se născuse, acolo crescuse, învățase de mică să iubească 
natura şi animalele. În timpul liber alerga prin poiană 
culegând flori, împletind coroniță pe care o punea pe 
cap, apoi, cântând voioasă, căci avea un glas ca de 
înger, intra în pădure. Cântul greierilor şi al păsărelelor 
o însoțeau pretutindeni. 

În pădure avea un loc anume unde, legat de două 
crengi groase, îşi făcuse un leagăn. Se legăna, cânta şi 
privea petice de cer zărite printre crengile copacilor. 
Aceea era lumea ei, fericirea ei. 

Într-o zi, când culegea flori, văzu un fluture 
frumos colorat, care zbura în faţa ei, așezându-se chiar 
pe floarea pe care voia ea să o culeagă. Narcisa se uită 
la el cu drag, nu mai văzuse un fluture aşa de frumos 
colorat. A vrut să-l prindă, dar fluturele a zburat pe altă 
floare. Narcisa după el. Ceva ca un fir nevăzut o atrăgea 
după fluture. 

Fluturele întră în pădure, fata după el. Tot 
alergând după fluture, intră în adâncul pădurii şi se 
rătăci. Se aşeză pe o buturugă şi începu să plângă. Cât 
era ea de obişnuită cu pădurea, în acel loc necunoscut o 
apucă teama, pădurea era deasă, cu copaci înalți, 
aproape că nu se vedea cerul. Se apropia seara, ce să 
facă, încotro să o apuce? 

Când deznădejdea era mai mare, apăru fluturele, 
se aşeză în fața ei pe un lemn căzut, începu să-şi fluture 
aripile, apoi pe negândite din el se înalță un flăcău 
frumos cum nu se poate spune, părul castaniu căzut pe 
umeri încadra o față oacheşă, doi ochi negri cu privirea 
blândă o cercetau pe Narcisa, caare plângea cu capul în 
mâini şi nu l-a văzut apărând. 

Când a ridicat capul şi l-a văzut, a sărit în sus 
speriată. A vrut Să fugă, dar el a oprit-o. 

- Nu fugi, Narcisa, că te vei rătăci şi mai tare, eu 
nu-ți vreau răul. Sunt Narcis, duhul pădurii. Dragostea 
ta pentru pădure m-a făcut să te urmăresc şi să te 
îndrăgesc de când erai mică. Vino să te duc acasă. 

Mai de voie, mai de nevoie, Narcisa se lăsă 
condusă de duhul pădurii, care în scurt timp o scoase în 
lumina poienii. Când se văzu acasă, Narcisa îi zise : 

- Își mulțumesc pentru ajutor, n-o să te uit 
niciodată. 

- Nici n-o să poţi să mă uiţi. De acum încolo o să 
ne vedem mereu, am să veghez asupra ta ori de câte ori 
vei veni în pădure, nu vreau să te mai rătăceşti, pădurea 
are multe capcane. 

După cele spuse se făcu nevăzut. 

Părinţii Narcisei erau îngrijoraţi, niciodată nu 
întârziase fata lor atâta timp în pădure. 

- Ce-i cu tine, Narcisa, unde ai întârziat? 

- În pădure, m-am rătăcit, dar a venit duhul 
pădurii, pe care-l cheamă Narcis, şi m-a adus acasă. 

- Nu spune glume, fata mamei, când noi suntem 
aşa de îngrijorați. 

- Nu glumesc, mamă, şi apoi e un flăcău aşa de 
frumos şi de bun ! 

- Bine, dacă zici tu înseamnă că-i adevărat, dar 
să nu te mai duci în adâncul pădurii, că nu se ştie ce se 
poate întâmpla. 

Din acea zi Narcisa nu s-a mai dus în adâncul 
pădurii, ci doar până la leagănul ei, acolo cu inima 
ticăind îl aştepta pe Narcis care venea negreşit zi de zi şi 
uite-aşa s-au îndrăgostit unul de altul şi au hotărât să se 
căsătorească. 

Narcis s-a dus la părinţii Narcisei şi a cerut-o de 
soție, apoi s-au dus cu toții să vadă palatul lui Narcis. 

Mult s-au minunat când l-au văzut, era un palat 
măreț, din marmură verde, cu sute de turnulețe poleite cu 
aur. 

Mult s-au bucurat părinții Narcisei pentru 
norocul ei. Au hotărât ca în curând să facă nunta, apoi 
să se mute cu toții în palatul cel măreț. 

Dar n-a fost să fie aşa. 

Muma Pădurii, care avea şi ea un palat în 
pădurea cea deasă, avea o fată la fel de urâtă şi rea şi 
pusese ochii de mult timp pe duhul pădurii şi-l dorea ca 
ginere, îl socotea numai bun pentru fata ei. Astfel cele 
două împărăţii s-ar uni formând una mare, unde ea va fi 
starostele, aşa socotea ea. 

Cu acest gând se duse la palatul lui Narcis pentru 
a-i propune alianța, dar el nu era acasă. Plecă Muma 
Pădurii să-l caute şi-l găsi lângă leagănul Narcisei, 
legănând-o uşor şi privind-o cu drag. 

Atunci Muma Pădurii, înțelegând cum stă treaba, 
s-a făcut foc şi pară. Nu s-a arătat celor doi, în sinea ei 
gândea că doar n-o să lase o muritoare să-i strice 
planurile. S-a dus la palatul lui Narcis şi l-a aşteptat să 
vină acasă. 

El a venit spre seară, era fericit, cu fața luminată 
de dragoste. Când a văzut-o pe Muma Pădurii, faţa i s-a 
umbrit, ştia că o asemenea vizită nu prevesteşte nimic 
bun. Când mai auzi şi despre ce-i vorba, s-a întristat de-a 
binelea. 

Muma Pădurii era rea şi răzbunătoaare. Narcis 
se temea pentru viața Narcisei, asupra lui Muma Pădurii 
nu avea putere. 

Zise cu glas domol: 

- Mai vedem noi, mumă, o să vin să văd şi eu 
fata. 

- Nu aştepta mult, Narcis, răbdarea mea e foarte 
scurtă. 

- Știu, mumă, ştiu. 

Şi Narcis oftă din greu. Pentru nimic în lume nu 
s-ar fi căsătorit cu fata pe care nu o îndrăgea. 

Câteva zile duhul pădurii n-a ieşit din palat, ştia 
că Muma Pădurii îl va urmări, dar până la urmă tot s-a 
dus. Narcisa dormea în leagăn, a mângâiat-o pe plete şi 
a oftat. Ea s-a trezit şi i-a văzut faţa tristă. 

- Ce e cu tine, Narcis? De ce eşti trist, te-am 
aşteptat atâtea zile în zadar. 

- Nu sunt trist, da rmi-a fost dor de tine, am fost 
plecat departe cu treburi şi nu am putut veni. 

În acel moment doar Narcis auzi un foşnet de 
frunze printre copaci. Privi într-acolo. Era Muma 
Pădurii, privea furioasă la ei. 

„Ce bine că Narcisa nu o poate vedea” gândi 
Narcis. 

- Trebuie să plec, voi veni mâine. 

- Bine, te aştept. 

Duhul Pădurii plecă mohorât, se închise în palat, 
cugetând la ce avea de făcut. A doua zi se duse la părinții 
Narcisei şi le spuse: 

- Duminică vom face nunta, apoi ne mutăm toți 
la mine în palat. 

Ei, împreună cu Narcisa, au fost de acord. 

Dar Muma Pădurii în ruptul capului nu putea 
îngădui aşa ceva, nimeni şi nimic nu-i va strica planurile. 
Îl urmări, furioasă, pe Narcis când plecă de la palat gătit 
pentru nuntă. Cu gând rău zbură înaintea lui. 

Narcisa îl aştepta în mijlocul florilor din poiană, 
îmbrăcată în rochiță albă, cu coroniță pe cap, era 
frumoasă ca o zână. 

Deodată auzi în spatele ei un foşnet şi se întoarse. 
În faţa ei se afla Muma Pădurii. Era aşa de urâtă, încât 
Narcisa se sperie şi vru să o ia la fugă. Baba o prinse de 
mână. 

- Încotro, muritoare nesăbuită, ai crezut că îmi 
strici planurile căsătorindu-te cu Duhul Pădurii, care 
este sortit fiicei mele. Ei, află că nu vei reuşi , atâta timp 
cât trăiesc eu Narcis nu va avea altă soaţă, peste această 
pădure frumoasă nu va fi altă stăpână în afară de mine. 

Scoase din sân un bețişor negru cu care o atinse 
pe Narcisa, pe dată aceasta s-a preschimbat în floare. 

O floare albă cu tulpina subţirică, cu un miros 
fin, pătrunzător. Apoi Muma Pădurii dispăru râzând. 

Sosi şi Duhul Pădurii, dar Narcisa nu era de 
găsit. Împreună cu părinţii au căutat-o peste tot, dar 
zadarnic. 

Narcis era mâhnit, cu capul plecat se plimba prin 
poiană. Aşteptând doar, doar va apare Narcisa, privirea 
îi fu atrasă de-o floricică mică albă. Se albi şi el la faţă, 

deodată înţelese totul. Muma Pădurii era vinovată de 
dispariția Narcisei. Îngenunche şi sărută floarea. Din 
petala ei căzu o lacrimă pe pământ. 

În acel loc răsări o floare la fel de albă, şi tot aşa 
până ce se umplu poiana de flori albe cu miros fin. 

În amintirea celei care a fost frumoasă ca o floare 
oamenii au numit-o „Poiana Narcisei” Aşa se numeşte şi 
în Ziua de azi. 

Duhul Pădurii a rămas singur pe vecie, aproape 
tot timpul şi-l petrece printre gingaşele şi frumoasele 
Narcise. 


Ea IT PE ae PE a IRI, a erai Tată, 
16 


Ititesc Saveta ~ Poveşti şi legende 
Etny a ai a ai a ac 3 Em d aaa ai a aa 


Legenda Crinului 


A fost odată ca niciodată un om nici bogat, nici 
sărac, ca tot omul cinstit care trăieşte din munca 
mâinilor sale harnice. 

Avea o casă, ca multe altele din acel sat, cu două 
odăi de dormit şi o tindă. Din tindă dădeai în târnaț, un 
târnaț mare, împodobit cu tot felul de flori care te 
îmbătau cu mirosul lor. 

Mai avea omul doi copii. Un băiat şi o fată. 
Băiatul avea optsprezece ani, fata şaisprezece ani. 
Nevastă nu avea, murise la câteva zile după ce aduse pe 
lume fetița. De însurat, nu se mai însurase, de teamă să 
nu dea peste vreo femeie rea care să-i batjiocorească 
copiii. Trudise singur, numai el ştie cum, de-i făcuse 
mari. Acum erau mândria lui, mângâierea dalbelor plete. 

Băiatul mergea cu el la munca câmpului, sau în 
altă parte, unde era nevoie de braţele lui vânjoase. 
Măriuca, aşa o chema pe fată, rămânea acasă să 
îngrijească de gospodărie şi să facă cele de trebuință 
pentru traiul de zi cu zi al omului. 

Și era Măriuca o mândreaţă de fătucă ca o ruje 
îmbobocită. În gingăşia sufletului ei îşi găsise loc o mare 
dragoste pentru flori. Umpluse tot târnaţul cu flori. Ba îşi 
făcuse şi o grădiniţă în faţa casei. 

În fiecare dimineaţă primele raze de soare o 
găseau udând florile. Punea atâta dragoste în grija ei 
pentru flori, încât tatăl ei îi spuse într-o zi: 

- Mai lasă, Măriucă, florile, că toată ziua stai cu 
nasul în ele şi ne-om pomeni când îi fi de măritat că una 
din ele te fură şi te duce în cea lume, de nu te mai 
vedem... 

- Las” tată, nu vorbi de rău florile, că tu ştii ce 
dragi îmi sunt. 

- Bine, bine. Vezi de pune ceva mâncare în 
corfiță, că noi plecăm la sapă în luncă, tu să grijeşti de 
casă până venim noi. 

Fata le puse o bucată de mămăligă, două cepe, un 
bruş de brânză. Le înveli într-un ştergar de pânză, le 
dădu corfița şi cei doi plecară. 

Când se duse Măriuca să ude florile, văzu printre 
zecile de flori pe care le semănase în primăvară, o floare 
pe care ea nu o cunoştea. Nu semăna cu nici o floare 
dintre cele semănate. Avea o tulpină înaltă, cu frunze 
lunguieţe. Se uita fata şi nu înţelegea cum răsărise acea 
floare, nesădită de ea. Din acel ceas Măriuca nu mai avu 
linişte. Paşii o purtau mereu spre floare, murmura ca 
pentru sine: Doamne, oare ce floare o mai fi şi asta, de 
unde o fi apărut în grădina mea?” 

Erau întrebări la care frământarea ei nu găsea 
răspuns. 

Neputând să stea mai mult timp s-o privească, 
Măriuca se gândi s-o mute în târnaţ. l-a ales un loc bun 
şi a mutat-o. 

Zilele treceau, floarea creştea. În curând se văzu 
un boboc lunguieţ semănând cu frunzele de un verde pal. 
Apoi, treptat, a început să se albească. Măriuca ardea de 
nerăbdare să se deschidă bobocul, pentru a sorbi mirosul 
florii, căci, îşi zicea ea, o asemenea floare trebuie să aibă 
un miros deosebit. 

În capătul târnaţului era pus un pat cu aşternut 
ca spuma laptelui. În nopțile de vară, frumoasa copilă 

dormea legănată de răcoarea plăcută a nopții. De când 
îşi mutase floarea misterioasă, Măriuca adormea cu 
ochii la ea. lar dimineaţa prima privire o arunca la ea. 

Şi iată că într-o dimineaţă, când deschise ochii, 
Măriuca văzu floarea înflorită. Se apropie de floare şi 
atunci Simți că răspândeşte un miros puternic, fin şi 
curat. Măriuca uită de treabă tot privind şi mirosind 
floarea, însă o trezi din visare glasul tatălui: 

- Dar ce faci, fată, acolo, ai înmărmurit lângă 
flori? 

- Uite, tată, ce floare frumoasă am şi ce frumos 
miroase! 

Se aplecă şi tatăl şi mirosi floarea. 

- Dar să ştii că miroase, nu glumă, cât toate 
florile la un loc. Acum lasă florile şi hai la treabă. 

Plecară fiecare la rostul lui. Seara se culcară 
fiecare la locul său. 

Măriuca nu reușea să adoarmă. Abia într-un 
târziu adormi, învăluită în mirosul acelei flori. 

Şi iată că, după ce trecu de miezul nopții, floarea 
începu a se clătina ca în bătaia vântului. Apoi petalele îi 
căzură şi din ele se înălță un tânăr de o neasemuită 
frumuseţe, cu fața albă ca petalele de floare, cu părul 
auriu şi ochii peruzea. Răspândea în jur mirosul florii 
din care se născuse. 

Se apropie frumosul tânăr de copilă, o privi un 
timp cu ochi duioşi, apoi o ridică încetişor în braţe şi 
plecă cu ea. La poartă îl aştepta un cal alb înaripat. 
Tânărul încălecă cu gingaşa-i povară şi calul se înălță cu 
el în văzduh. Când zorile îşi arătau lumina, se opri în 
fața unui palat măreț din aur şi argint. 

Tânărul o duse pe Măriuca într-o odaie minunat 
împodobită. O aşeză pe pat, iar el îngenunche alături de 
ea. 

După o clipă Măriuca deschise ochii, simţi 
mirosul minunat al florii din târnaţ şi crezu că se află în 
patul ei. Îşi îndreptă privirea spre locul unde ştia că 
trebuie să fie floarea. Şi tot atunci scoase un țipăt uşor şi 
sări ca arsă în sus. Privirea i se oprise asupra tânărului 
care se ridicase în picioare. O clipă Măriuca rămase fără 
grai. Tânărul era de o frumuseţe nepământeană. 

- Cine eşti şi cum am ajuns aici? îl întrebă ea. 

- Mă numesc Crin şi sunt stăpânul acestui tătâm, 
adică tărâmul florilor. De mic copil am fost fermecat de 
o zână rea ca să port înfăţişarea unei flori. Trebuia să 
rămân aşa până ce o fată cu suflet curat va iubi florile şi 
pe mine în chip de floare, mai mult decât orice pe lume. 
La sorocul potrivit să aduc fata aceea în împărăția mea 
şi ea să rămână de bună voie la mine. Un an de zile să 
stea închisă fără să vadă un alt chip decât al meu. De nu 
va face faţă întocmai, mă voi preface iar în floare, fără 
ca cineva să mă mai poată scăpa. Acum ştii totul. Spune- 
mi dacă vrei să rămâi cu mine, sau te duc înapoi la casa 
ta? 

Măriuca nu putea să spună nu. Când privea cu 
nesaț chipul frumos al tânărului, cum putea să trăiască 
departe de mirosul îmbătător cere-i umplea inima de 
dragoste? 

- Primesc cu dragă inimă să rămân alături de 
tine. 

- Trebuie să te gândeşti bine înainte de a urma 
această cale. Dacă vei greşi, voi fi pierdut pentru 
totdeauna. 

Spunând acestea, Crin se  întristă adânc 
gândindu-se ce-l aşteaptă dacă Măriuca va greşi. Copilei 
i se topi inima văzând tristeţea lui. 

- Nu fii trist, nu-ți fie teamă, căci nu voi greşi. Voi 
fi fericită alături de tine. 

- Dar fratele tău şi tatăl tău te vor căuta. Vei 
rezista să nu le răspunzi când te vor chema? 

- Voi rezista. Şi la urmă, după ce vei scăpa, vom 
merge împreună şi le vom povesti de ce m-am ascuns de 
ei. 

Crin o îmbrăţişă. Măriuca era tare fericită. 

Zilele se scurgeau ca apa, una după alta. Nimeni 
nu-i căuta, nimeni nu le tulbura fericirea. 

În acest timp fratele şi tatăl ei erau tare 
nenorociți. Când s-au trezt dimineața şi au văzut că nu-i 
întâmpină nimeni, au început să strige după Măriuca. Au 
strigat mereu, încoace şi încolo, dar nici urmă de 
fată. Uitându-se în târnaţ, au văzut că a dispărut şi 
floarea cea albă. 

- Ia te uită, a dispărut şi floarea cea albă. Am 
spus eu că nu-i lucru curat cu dragostea ei mare pentru 
flori. Te pomeneşti că o fi vreun zmeu cu chip de floare şi 
peste noapte a furat-o şi a dus-o în cea lume. 

Băiatul răspunse: 

- Nu vine el, Zmeul, cu chip de floare, dacă vrea 
să fure o copilă. Eu zic să plec în căutarea ei, oi afla-o eu 
undeva... 

- Ba eu, dragul tatii, zic să mai aşteptăm câteva 
zile. La urmă, dacă om vedea că nu vine, te-i duce în 
lume s-o cauţi. 

Zilele treceau şi Măriuca nu se mai întorcea. Cei 
doi se uscau de dorul ei. Când tatăl îşi pierduse nădejdea 
că vine Măriuca, se îndură să se despartă de băiatul lui 
Şi-i zise: 

- Du-te, dragul meu, să-ţi cauţi sora. Să ai grijă 
pe unde umbli şi ce faci, să nu rămân singur la bătrâneţe. 

Se găti băiatul de drum. Îşi puse mâncare. în 
traistă, iar aceasta o agăță în bâtă, apoi, cu bâta pe 
umăr, îşi luă rămas-bun de la tată şi plecă la drum. 

Merse el multe zile şi nopți, prin văi şi prin munți, 
prin locuri umblate şi neumblate de om. În drumul lui 
întreba pe cine întâlnea de Măriuca, zicând că-i fată 
frumoasă, care iubea mult florile. Dar nimeni nu auzise 
şi nu ştiuse de ea. 

Mai erau trei zile şi se împlinea anul de când 
dispăruse Măriuca. Flăcăul îşi pierduse nădejdea de a o 
mai găsi. Răzbit de sete, se aplecă peste marginea 
fântânii să apuce o ciutură, În acea clipă cineva îl 
împinse în fântână. Sărmanul flăcău, mai apucă să 
gândească că i-a sosit sfârşitul. Apoi nu mai simți nimic. 
Îşi pierduse cunoştinţa. 

Când îşi veni în fire se văzu într-o odaie bogat 
împodobită. La căpătâiul lui sta o copilă de o neasemuită 
frumuseţe. Flăcăul o privi o clipă în tăcere. Fata clipi din 
gene şi lăsă ochii în jos. O întrebă cu glas moale: 

- Cine eşti şi pe ce cale am ajuns aici? Îmi aduc 
aminte că am căzut într-o fântână de care m-am 
apropiat, eram aproape mort de sete... 

- Te afli pe tărâmul florilor. Eu sunt o zână. 
Tocmai treceam pe lângă fântână şi am văzut când ţi-a 
dat brânci cel mai rău om de pe acest tărâm. El o ţine 
închisă pe sora ta şi-o Chinuieşte rău. Ştia că eşti în 
căutarea ei şi te-a împins în fântână cu gândul să te 
piardă. Eu te-am scăpat. Acum depinde numai de tine ca 
să-ți scapi sora. 

Sărmanul flăcău nu avea de unde să ştie că acea 
făptură minunată nu era de fapt aşa cum se arătase lui. 
Era o hârcă de babă rea şi urâtă foc. Luase înfăţişarea 
unei copile nevinovate pentru a-l atrage de partea ei pe 
Jlăcău, pentru a-l pierde pe Crin. Acum, când el mai avea 
puțin timp până să rămână făptură omenească pentru 
totdeauna, hârta dorea din răsputeri să-l împiedice. Ea 
voia să rămână stăpână peste acel tărâm minunat. Tot ea 

era acel cineva, care-l împinsese pe flăcău în fântână. 
Apoi îl salvase pentru a-i fi unealtă împotriva frumosului 
Crin. Neștiind care este adevărul, flăcăul privea cu ochii 
inimii, căci se îndrăgostise de ea. 

- Spune-mi, ce mai ştii de sora mea? 

- Știu că acel om o ţine închisă şi nu-i dă voie să 
vadă pe nimeni. După câte am auzit, mâine la prânz o va 
omori, minţi hârca. 

- Vai de mine! răspunse flăcăul. Nu voi ajunge la 
timp s-o salvez. 

- Dacă asculți de mine, te pot ajuta! 

- Ajută-mă, zână bună! Voi face tot ce-mi vei 
cere. 

- Probabil sora ta nu va voi să te vadă, căci fiind 
sub vraja acelui om rău, nu vrea să vadă pe nimeni... 

- Numai Să ajung acolo, c-apoi Măriuca n-o putea 
ea să stea să nu mă vadă. 

Hârca bătrână nu era sigură că Măriuca va vroi 
să-l vadă. Mai era aşa de puţin timp şi Crin era salvat... 
Ba mai ştia ce mult îl iubeşte Măriuca pe Crin. Și în 
mintea babei se urzi un plan. 

- Am Să te duc eu în grădina palatului, pe unde se 
plimbă sora ta. Când o vei vedea, te prefaci că eşti rănit 
şi începi să te vaieţi. Dacă sora ta te iubeşte, va veni la 
tine. Dacă nu, suntem pierduţi cu toții... 

- Nici o grijă, Măriuca va alerga fuga la mine, 
numai Să ajungem acolo. 

Încălecară doi cai înaripaţi şi porniră la drum. În 
scurt timp au ajuns în grădina palatului lui Crin. S-au 
ascuns în spatele unui tufiş, aşteptând să iasă fata la 
plimbare. Trecuse de amiază şi Măriuca nu mai ieşea. 
Baba începuse a se înspăimânta, căci peste câteva 
ceasuri Crin scăpa de blestem şi atunci va fi vai de pielea 
ei zbârcită... 

Dar iat-o! Măriuca a ieşit din palat îmbrăcată ca 
o zână. Pe chip i se citea o mare fericire. Fratele ei 
rămase uimit zărind-o. 

După câțiva paşi, Măriuca se întoarse cu fața 
spre palat şi privi spre una din ferestre în cadrul căreia 
se vedea un flăcău de o neasemuită frumuseţe. Măriuca îi 
făcu semne cu batista lui Crin, căci el era. Zâmbi şi-i 
trimise un sărut cu vârful degetelor. Se vedea atâta 
fericire pe chipul celor doi, încât fratele fetei spuse: 

- Eu nu ştiu ce să cred, dar mi se pare tare 
fericită sora mea. Omul acela e tare frumos şi pare tare 
bun. 

Baba se coţăi de mânie. 

- Păi sora ta se află sub vraja lui, de aceea pare 
fericită şi el ţi se pare frumos, dar în realitate e urât ca 
noaptea. Vezi ce faci, căci se apropie sora ta. 

Măriuca mergea liniştită şi fericită. Mai era doar 
un ceas şi Crin va fi salvat... apoi vor pleca amândoi să-l 
vadă pe tatăl şi pe fratele său. Îi era tare dor de ei. 
Numai ea ştie cum a stat un an întreg fără să-i vadă. 

Când ea ajunse aproape de tufiş, flăcăul ieşi din 
ascunzătoare. Măriuca nu-l văzu, mergea cu spatele, 
uitându-se către fereastra palatului. Crin îl văzu pe 
Jlăcău şi păli. Strigă la Măriuca: 

- Iubita mea, vino repede înăuntru, mai avem un 
ceas şi vom scăpa... 

Măriuca se opri, neştiind de ce strigă Crin după 
ea. Apoi auzi glasul fratelui său: 

- Măriuca, sora mea cea dragă, multă cale am 
bătut ca să te pot afla Vino să fugim de aici! 

Când îl auzi Măriuca, era să leşine. Ar fi alergat 
la el, dar se temea pentru Crin, care între timp ieşise 
afară şi venea spre Măriuca. Baba îl văzu şi-i şopti 
Jlăcăului: 

- Vezi că vine vrăjitorul şi vă omoară pe amândoi. 
Ia-ți sora şi vino să fugim. 

Atunci flăcăul se lăsă jos şi începu să geamă 
amarnic: 

- Vai de mine, am să mor pe meleag străin şi sora 
mea nici nu se uită la mine. 

Măriuca se întoarse şi alergă la fratele ei. 
Degeaba a rugat-o Crin să nu se întoarcă, să mai aibă 
răbdare un ceas. Ea nu l-a mai ascultat. Când a ajuns 
lângă flăcău, el s-a ridicat şi i-a zis, cu mâinile întinse 
spre ea: 

- Vino, Măriucă, să fugim, nu sunt rănit, dar am 
vrut Să te scap de vrăjitor. 

Când auzi fata se făcu albă ca varul. Se întoarse 
repede spre Crin, care ajunse la câțiva paşi de ei şi o 
privea pe Măriuca cu nespusă milă şi tristețe, după care 
îi zise cu lacrimi în ochi: 

- Dragă Măriuca, de ce nu m-ai ascultat? Mai era 
doar aşa de puţin şi apoi puteam pleca la ai tăi. Acum 
totul s-a sfârşit pentru mine. De acum înainte voi fi o 
floare nemuritoare, am să te văd mereu, dar nu-ţi voi mai 
putea vorbi. Tu n-ai să mă mai vezi niciodată. Vino să te 
sărut pentru ultima oară. 

Alergă Măriuca cu inima strânsă de durere, în 
brațele iubitului. Plângea în hohote. 

- Crin, iubitule, iartă-mă. Nu mă părăsi, sau ia- 
mă cu tine. 

El o mângâie cu gingăşie: 

- Te iert, Măriucă, dar ne vom despărţi pentru 
totdeauna. Baba cea rea a fost şireată. Acum va fi 
stăpână peste acest frumos tărâm. 

Spunând acestea, o strânse puternic la piept. Apoi 
dispăru şi în locul lui apăru floarea cea frumoasă pe care 
o îndrăgise fata. 

În acel moment, din tufiş ieşi baba în adevărata ei 
înfăţişare. Fratele fetei rămase fără grai. Baba molfăi 
ceva din gură... 

- Vă mulțumesc că m-aţi scăpat de cel mai aprig 
duşman al meu. Păcat că el era bun şi frumos, dacă mă 
voia de soție îl iertam. Tu, copilă, era să-mi strici toate 
planurile. Dar am scăpat. Pentru că m-aţi ajutat, vă las 
năframa asta să vă puteţi întoarce pe tărâmul vostru. 

Zicând acestea, se făcu nevăzută. 

Măriuca plângea amarnic şi săruta floarea cea 
albă, care fremăta uşor la atingerea ei. Fratele său 
plângea şi el. Îi părea rău că se lăsase păcălit de zâna- 
babă. Îşi mângâie sora, chemând-o: 

- Măriucă, sora mea, nu mai plânge. Numai eu 
sunt de vină. Eu am stricat totul. 

Măriuca îi răspunse printre suspine: 

- Eram aşa de fericită! Crin era soțul meu, era 
aşa de bun şi de frumos! Peste un ceas scăpa de blestem. 
Acum totul s-a sfârşit, dar eu nu voi putea trăi fără el. 

Măriuca îngenunche lângă floare, o cuprinse în 
brațe şi, plângând, se rugă: 

- Crin, iubitule, ia-mă cu tine! 

Pătruns de durerea ei, Crin lăcrimă. Din cupa lui 
frumoasă, se rostogoliră două lacrimi pe care Măriuca le 
sorbi. Apoi se prăvăli jos. 

Flăcăul plângea în hohote. Sufletul lui era sfâşiat 
că ascultase de babă. O ridică pe Măriuca cu floare cu 
tot şi se urcă pe năframa lăsată de babă. Îşi exprimă 
dorința de a ajunge la tatăl său. Cât ai clipi din palme s- 
au şi aflat în fața casei părinteşti. 

Tatăl lor îmbătrânise parcă, aşteptând. Când o 
văzu pe Măriuca moartă se cutremură de durere. 

- Spune-mi, băiete, ce s-a întâmplat cu Măriuca? 

EI îi povesti totul, apoi săpară o groapă şi o 
îngropară. La cap i-au pus floarea de crin. lar ei au 
rămas nemângâiaţi tot restul vieții. 


Floarea de crin trăieşte, ne îmbată şi azi cu 
mirosul ei delicat. 

Crăiasa Zăpezii 


Sus, la poalele muntelui, trăia o familie de oameni 
sărmani, care aveau doi copii, o fată şi un băiat, care se 
numeau Mădălin şi Mădălina. 

Erau oameni harnici. Bărbatul muncea la pădure, 
la tăiat buşteni. Venea numai sâmbăta acasă, aducând de 
toate cele de trebuință familiei. Femeia se ocupa de 
gospodărie, crescându-şi cu drag copiii, învățându-i să 
fie harnici şi cinstiți. Căsuţa lor era aşezată departe de 
orice vatră omenească, aşa că Mădălin şi Mădălina nu 
puteau merge la şcoală. Mama lor i-a învăţat cât de cât 
să scrie şi să citească. 

Ani au trecut, totul a fost bine până într-o zi când 
un buştean mare a căzut peste tatăl lor, curmându-i 
viața. 

Fără sprijinul material şi moral al tatălui lor, 
viața a început să le fie grea, mama nu se putea descurca 
nicicum. Copiii, gemeni, împliniseră 15 ani şi au început 
să coboare în sat să caute de lucru. Mădălin găsi de 
lucru la un om bogat, cioban la oi. S-a bucurat, zicea că 
în felul acesta îşi va ajuta mama şi sora. 

În fiecare zi urca cu turma de oi sus pe munte. 
Dădea oile la strungă, le mulgea, apoi închega laptele, 
făcând din el caş. Când se lăsa seara, cobora la stână, 
unde îl aşteptau mama şi sora. 

Aşa a trecut vara. Toamna rece a venit de 
timpuriu, iarba se pălise de la brumă. Mai erau câteva 
zile şi oile intrau la iernat. 

Mădălin urcă pe munte, lăsând oile să pască în 
voia lor. Avea inima strânsă, îi părea rău că se desparte 
de muntele cu brazi falnici, de oițele lui dragi, de cântul 
Țluierului, de liniştea pădurii. 

Se aşeză pe o buturugă şi începu să cânte din 
fluier. Oile păşteau liniștite 

Mădălin, cu ochii închişi, doinea din fluier şi 
cugeta la greutăţile vieții care-l încercaseră prea de 
timpuriu. 

Deodată deasupra muntelui se adunară nori 
alburii şi se stârni o furtună de zăpadă nemaipomenită la 
acea vreme. 

Mădălin se sperie, totuşi era un copil. Vântul 
bătea cu putere, spulberând fulgii de nea. Nu se vedea la 
doi paşi, nu mai vedea oile, le auzea doar zbierând. 
Plecă să le caute. Zăpada îi intra în ochi, nu vedea nimic. 
Se împiedică şi căzu cu faţa la pământ. S-a lovit rău, nu 
s-a mai putut ridica. Fulgi de nea începuseră să-l 
acopere, nu mai simţea nimic. 

Jos, la poalele muntelui, mama şi sora lui priveau 
spre munte speriate. 

- Doamne, ce-o fi asta, nu se mai vede vârful 
muntelui. Unde-o fi Mădălin?! — zise mama. 

Vai, mamă, cred că sus ninge viscolit. Oare mai 
găseşte Mădălin drumul spre casă? 

L-au aşteptat până noaptea târziu. Mădălin nu s- 
a mai întors, nici atunci, nici în zilele următoare. 

A doua zi cerul era senin, vârful muntelui se 
vedea alb de nea. Mădălina plângea îmoreună cu mama. 

- Mamă, eu plec să-l caut pe Mădălin. 

- Unde să-l cauţi singură, fata mea, te vei rătăci 
şi tu, şi eu voi muri fără voi. 

- Fii fără grijă, mamă, mă voi întoarce cu Mă- 
dălin, trebuie, chiar de-mi va fi greu, tot am să-l găsesc şi 
vom veni acasă. 

A doua zi dis-de-dimineaţă a pornit la drum. Pe la 
amiază ajunse la jumătatea drumului. I se făcu foame, 
sete, se simțea obosită. Căută un izvor. A mâncat puțin, a 
băut apă rece, apoi s-a întins la umbra unui brad să se 
odihnească. 

A adormit. Când s-a trezit, i s-a părut că doarme 
de foarte mult timp, a deschis ochii şi tot atunci a sărit în 
sus ca arsă, nu se mai afla în pădure, se afla într-un 
castel de cristal asemănător unor țurțuri de gheaţă, era 
întinsă pe un pat acoperit cu purpură. Începu a se plimba 
prin cameră. Uşa era încuiată. Privi pe geam. Totul era 
alb, acoperit cu zăpadă, nu îşi aducea aminte de nimic, 
nu înţelegea unde se află şi de ce a plecat de acasă. 
Uitase de Mădălin, de plecarea ei să-l caute, uitase de 
toate. 

Deodată tresări. Simţi în spate o adiere rece. Se 
întoarse. În faţa ei se afla un tânăr neasemuit de frumos. 
Era înalt, subțirel, părul ca aurul căzut pe umerii lați 
încadra o faţă albă ca neaua, ochii erau ca cerul senin al 
iernilor geroase. O privire de gheaţă străpunse inima 
Mădălinei. 

- Eu sunt Crivăţul, vântul rece al iernii, te afli în 
împărăția Zăpezilor veşnice. Baba larna e mama mea, 
iar sora mea e Crăiasa Zăpezii. Vino cu mine. 

O luă incetişor de mână. Mădălina îl urmă în 
tăcere, la atingerea lui un fior îi străbătu trupul. Ajunse 
într-o sală mare de marmură argintie, în capătul sălii se 
aflau trei tronuri, unul de aur şi două de argint. Pe cel de 
aur stătea o tânără frumoasă cum nu se poate spune, era 
îmbrăcată într-o rochie albă ţesută cu fir de argint 
strălucitor. Pe cap purta o coroniță de aur şi argint 

încrustată cu diamante. Avea părul ca abanosul şi ochii 
precum cicoarea. În mâna dreaptă ţinea un toiag de 
argint în vârful căruia strălucea o stea de aur. 

Era Crăiasa Zăpezii. În dreapta ei, pe un tron de 
argint, stătea o doamnă mai în vârstă, la fel de frumoasă. 
Avea părul argintiu, pe cap avea coroniță de argint. Era 
Baba Iarnă. 

Pe tronul din stânga stătea un tânăr frumos, 
îmbrăcat ca un prinț. Semăna cu Mădălina ca două 
picături de apă, avea faţa mohorâtă, privirea tristă. 

La intrarea Mădălinei alături de frumosul Crivăţ 
Mădălin, căci el era, tresări. Făcea eforturi să-şi 
amintească unde mai văzuse această tânără, dar în 
zadar, nu-şi amintea nimic. Mădălina era la fel de 
surprinsă, semăna la înfăţişare, se cunoşteau şi nu ştia de 
unde. 

Crivăţul făcu o plecăciune şi zise: 

- Mamă, soră, aceasta este aleasa inimii mele, cu 
voia voastră mă căsătoresc cu ea, aş dori ca nunta să fie 
în aceeaşi zi cu a surorii mele. 

Crăiasa zăpezii zâmbi. 

- Sigur, frate, să fie cum zici tu. 

- Dar pe fată aţi întrebat-o dacă este de acord 
cu voi?! întrebă cu glas domol Mădălin. 

Rămaseră surprinşi de întrebarea lui, se priviră 
unul pe altul, apoi Crăiasa zise: 

- Dar cine vă întrebă pe voi, sunteți aici prin voia 
noastră, şi veți face ce spunem noi, deci în prima 
duminică a lunii viitoare vor fi cele două nunţi, aveți timp 
suficient să vă pregătiţi. 

Crivăţul făcu o plecăciune, apoi o luă pe 
Mădălina de mână: 
- Vino, să mergem la palatul meu. 

Mădălina nu-şi putea lua privirea de la Mădălin, 
o forță pe care nu o înțelegea o atrăgea spre el. Întinse 
mâna: 

- Eu sunt Mădălina, tu cine eşti, îmi pari 
cunoscut. 

- Eu sunt Mădălin... 

În acel moment Crăiasa Zăpezii, furioasă, lovi cu 
toiagul în pământ. 

- Frate Crivăț, ia-ți mireasa şi du-o la tine în 
palat, până la nuntă să o ţii sub pază straşnică. 

Crivăţul o luă pe Mădălina cu el. printr-un tunel 
lung luminat cu diamante intră în palatul lui, care era 
asemănător cu cel al Crăiesei. O duse pe Mădălina şi o 
închise într-o cameră. Acolo ea începu a cugeta: 
„Doamne, cine o fi băiatul, de fapt cine suntem noi doi, 
de unde venim? De undeva îl cunosc, îmi pare aşa de 
apropiat de mine! 

Se puse în pat şi adormi. Visă un bătrân înalt cu 
plete dalbe, pe umeri purta o mantie de stele multicolore, 
pe chip i se citea o bunătate mare. Cu glas blând îi zise: 
„Eu sunt Curcubeul, tatăl Crivăţului şi al Crăiesei. Nu 
vreau ca tu şi Mădălin să suferiţi, de aceea vreau să vă 
ajut. Îți las această cheie. Te duci la palatul castelului şi 
acolo vei găsi o lădiţă, o deschizi şi te uiţi în ea. Cu bine, 
copilă bună!” 

Și bătrânul plecă, iar în urma lui rămase o 
pulbere de stele multicolore, ca un curcubeu. 

Când se trezi, Mădălina ţinea în mână o cheiţă de 
aur. 

Multe zile nu a putut părăsi camera, până la 
urmă l-a convins pe Crivăţ, care o iubea nespus de mult, 
să o lase să se plimbe prin palat. 

Când prinse momentul, se furişă în pod, găsi 
lădița pitită într-un colțişor, deasupra ei jucau luminiţe 

mici, multicolore. La început Mădălinei i-a fost teamă, 
mai apoi s-a apropiat. A deschis lădița. Înăuntru era 
poleită cu aur, pe fundul lădiței se afla o oglinjoară. 
Mădălina o luă şi privi în ea. Imagini binecunoscute ei 
începură a se derula prin oglindă, vedea căsuţa de la 
poalele muntelui, se vedea pe ea împreună cu mama, 
uitându-se după Mădălin, care pleca sus pe munte cu 
oile, furtuna de zăpadă, pe Mădălin căzut cu fața la 
pământ şi fulgii de nea acoperindu-l, apoi văzu o trăsură 
de argint, trasă de cai înaripaţi, în ea se afla Crăiasa 
Zăpezii şi Crivăţul, care l-au luat încet pe Mădălin şi l-au 
aşezat în trăsură, ducându-l la palat. 

- Ce faci cu băiatul acesta surioară? întrebă 
Crivăţul. 

- Vreau să mă căsătoresc cu el, să-mi încălzească 
inima de gheaţă, să fiu fericită, să am urmaşi, vreau ca în 
austerul meu castel să răsune râsul cristalin al copiilor. 
Chiar dacă sunt Crăiasa zăpezii, vreau căldură în 
sufletul meu. Băiatul are o soră la fel de frumoasă, îţi 
sugerez să faci şi tu la fel şi o să fim foarte fericiţi. 

- Crezi că răpindu-i din lumea lor or să ne 
iubească, or să vrea să ne încălzească sufletele 
înghețete? 

- Trebuie. 

- În primul rând trebuie să fim noi mai buni, mai 
iertători. 

Apoi în imagine apăru ea, lângă izvor, se văzu 
adormită, îl văzu pe Crivăţ cum s-a apropiat de ea, a 
luat-o uşor în braţe, a dus-o în palat, a aşezat-o pe pat, a 
privit-o mult timp cum doarme, ca o adiere îi mângâie 
părul, o sărută uşor pe frunte, apoi plecă. 

În acel moment imaginile din oglindă au dispărut 
şi în locul lor apăru bătrânul Curcubeu, care îi spuse 
Mădălinei aşa: 

- Fată bună, copiii mei, Crivăţul şi Crăiasa 
Zăpezii, se află sub puterea unei vrăji care le-a înghețat 
inima, să nu se mai poată îndrăgosti niciodată. Tu şi 
fratele tău vă aflaţi tot sub puterea unei vrăji. Toate sunt 
făcute de Baba Iarnă. Puterea ei stă într-o nestemată ce 
se află în mijlocul coroniței de pe capul ei. Dacă reuşeşti 
să furi acea nestemată şi să o spargi, toate vrăjile dispar. 

După cele spuse, Curcubeu dispăru. Mădălina 
mai aşteptă puţin, crezând că vor mai apare alte imagini 
în oglindă. Când văzu că nu mai apare nimica, puse 
oglinda la loc, încuie lădița şi cobori în cameră, tocmai 
la timp, căci Crivăţul o aştepta. 

Îi cuprinse umerii cu mâinile şi o privi cu drag. 
Cu glas blând o întrebă: 

- Unde ai fost, Mădălina? Te aştept de mult timp, 
de fapt ştiu că n-o să-mi spui adevărul, dar vreau să ştii 
că te iubesc şi orice s-ar întâmpla n-o să-ți fac nici un 
rău. Şi nici lui Mădălin nu-I vreau răul. Am încredere în 
tine. 

Mădălina s-a gândit mult cum să facă să ajungă 
la nestemata din coronița babei, neputând pătrunde în 
castelul Crăiesei, unde locuia şi baba. 

Ziua nunților se apropia. Mădălina era disperată, 
începu să plângă, aşa o găsi Crivăţul. 

- Nu mai plânge, Mădălina, spune-mi ce ai pe 
suflet şi te voi ajuta, ai încredere în mine. 

Mădălina se gândi puţin, apoi îi povesti tot ce a 
văzut în oglindă. La sfârşit îi spuse: 

- Să nu te superi pe bunul Curcubeu, el vă iubeşte 
şi vrea să fiţi fericiţi. 

- Nu mă supăr, ştiam că te ajută, dar mă tem de 
mama mea, cu o suflare ne poate îngheţa pe toți. O să o 
rog şi pe Crăiasa Zăpezii să ne ajute. 

Cu o zi înainte de nuntă Baba larna îşi luă 
coronița de pe cap şi o puse pe pat, apoi intră să se 
îmbrace. Crăiasa Zăpezii, care era pitită după uşă, luă 
coronița, scoase cu grijă nestemata, puse în locul ei alta 
asemănătoare, apoi puse coronița la locul ei. leşi tiptil 
afară. Afară o aştepta Crivăţul care, luând nestemata, o 
duse Mădălinei. Aceasta o sfărâmă ca făina şi o aruncă 
pe geam. 

Din acea clipă lui Mădălin i se luă ca o ceaţă de 
pe ochi. Începu să vadă limpede viaţa lui din trecut şi din 
prezent: o iubea pe Crăiasa Zăpezii şi se căsătorea de 
bună voie cu ea. 

La fel Mădălina şi Crivăţul se iubeau. 

În ziua nunţii Crăiasa Zăpezii păşea fericită 
alături de Mădălin. În spatele lor veneau Mădălina şi 
Crivăţul, care erau la fel de fericiţi. 

Baba iarnă era nedumerită, nu ştia ce s-a 
întâmplat cu copiii ei, cum de li s-a încălzit inima şi s-au 
îndrăgostit de nişte pământeni. Îşi vede împărăţia 
stăpânită de pământeni, ceea ce ea nu putea îngădui în 
ruptul capului. Îşi luă coronița de pe cap şi , privind 
nestemata, îşi zise: „,Nestemată fără preţ, arată-mi ce să 
fac!” 

După cum vă daţi seama, nestemata schimbată 
nu-i putea arăta nimic. Atunci Baba Iarnă şi-a dat seama 
de ceea ce s-a întâmplat. A hotărât să se răzbune pe cei 
patru, care stăteau în sala tronului, făcându-şi planuri de 
viitor. l-a privit cu dușmănie, a suflat aer rece să-i 
îngheţe. Crăiasa Zăpezii, ghicindu-i babei planul, şi-a 
pus toiagul de-a curmezişul, oprind furia babei. 

Cunoştea acea furie, de aceea le spuse celorlalți 
să plece, să fugă din calea furiei, dar baba le tinu calea. 

Atunci apăru bunul Curcubeu, care îşi întinse 
mantia multicoloră ca cei patru să poată fugi. Mădălina 
şi Mădălin s-au urcat pe mantie, dar Crivăţul şi Crăiasa 
Zăpezii nu au mai putut să urce, suflarea rece a Babei i-a 
făcut sloi de gheaţă. 

Bunul Curcubeu i-a dus pe Mădălin şi Mădălina 
şi i-a lăsat lângă căsuţa lor, la poalele muntelui. 

Când i-a văzut măicuța lor, a început să plângă 
de bucurie. Şi ei s-au bucurat mult, dar chipul lor era 
trist. Privind spre munte, s-au întristat şi mai tare. Vârful 
muntelui nu se mai vedea, doar zăpadă învolburată, 
suflată de Baba Iarnă. 

Se spune că pe Crăiasa Zăpezii şi pe Crivăţ i-a 
ținut înghețaţi până şi-a făcut rost de altă nestemată cu 
care să le îngheţe inimile şi i-a păzit cu străşnicie, ca 
niciodată să nu se mai îndrăgostească de pământeni, 
punându-i în pericol împărăţia. 

Povestea lederei 


Demult, demult, în vremuri de mult apuse, într-o 
țară îndepărtată, trăia un mare împărat. Şi era împăratul 
bogat, atât de bogat încât nici nu-şi mai putea socoti 
averile, avea lanuri mari de grâne, pe care lucrau cu 
plată zeci de oameni, cirezi mari de animale de nu le mai 
ştia numărul, avea mină de aur, mină de argint, unde de 
asemenea aveau de lucru mulţi oameni. Avea împăratul 
un palat măreț cu sute de camere. Împărăţia era 
binecuvântată de Dumnezeu. Împăratul era bun şi 
iertător, iar oamenii erau buni şi harnici. Și avea 
împăratul o soţie tânără şi frumoasă ca o zână. Toate 
erau bune şi frumoase, dar o tristețe adâncă măcina 
inima împăratului. Nu avea urmaşi, încercase în fel şi 
Chip, diferite leacuri, ba umblase şi pe la vrăjitoare, dar 
în Zadar, împărăteasa nu putea aduce pe lume copii. 

Într-o seară de vară călduroasă, împăratul 
dormea cu fereastra deschisă. Cerul era senin, luna 
mare, plină, îşi trimitea razele luminoase asupra 
pământului,  luminându-l ca ziua. Razele jucăuşe 
pătrunseră pe fereastră în camera împăratului 
luminându-i fața. Atunci Împăratul avu un vis. Se făcea 
că lângă patul lui sta o femeie înaltă îmbrăcată în haine 
albe țesute cu fir de aur, avea fața ca alama lustruită. Cu 
glas uşor îi zise: 

- Mărite împărate, cunosc tristețea ta, te pot 
scăpa de ea dacă îmi accepți condițiile. 

- Accept orice, doar să am urmaşi, să aibă cine 
să-mi ducă numele mai departe şi să —mi moştenească 
averea. 

- Bine, dar dacă nu vei face întocmai, o mare 
nenorocire se va abate asupra împărăției. 

- Spune şi voi face cum zici. 

- La data sorocită împărăteasa va aduce pe lume 
un băiat. Când va veni vremea, el va trebui să ia de soție 
pe singura mea fiică, altfel nenorocirea se va abate 
asupra împărăției noastre. 

- Vom face precum zici. Dar cine eşti tu? 

- Sunt Selena, regina nopții. 

În acea clipă, un nor plumburiu acoperi luna de 
pe cer. Împăratul s-a trezit, dar visul i-a rămas în minte 
şi spera să se adeverească. 

Visul împăratului s-a adeverit, la data sorocită 
împărăteasa a adus pe lume un băiat de toată 
frumusețea. Mare veselie a fost în toată împărăția, dar 
cel mai mult s-a bucurat împăratul, de-acum avea cine 
să-i ducă mai departe numele şi rosturile. 

În prima noapte după naşterea băiatului era lună 
plină . Aceeaşi femeie i-a apărut în vis împăratului. 

- Mărite împărate, visul tău s-a împlinit, ai un 
băiat aşa cum ţi-ai dorit. Vreau să-i pui numele Daniel şi 
să nu uiţi învoiala noastră. 

- N-am Să uit, fii fără grijă. Când o veni vremea, 
fiica ta va fi stăpână în această împărăție. 

Zilele treceau, veneau lunile, treceau aducând 
după ele anii care zburau unul după altul. Daniel creştea 
văzând cu ochii şi din ce creştea se făcea tot mai frumos. 

Nimeni nu ştia de înţelegerea împăratului cu 
Selena, numai că Daniel, atunci când era lună plină se 
simţea trist, ceva ca un magnet îi atrăgea privirea spre 
lună şi atunci se cutremura, un fior rece îi străbătea 

corpul. Din această cauză se ferea să iasă noaptea afară 
şi să privească cerul înstelat, mai ales când era lună 
plină. 

Aşa au trecut ani. David se făcuse un flăcău înalt 
ca bradul şi frumos fără asemănare. Îndrăgea natura, 
iubea animalele. Cel mai mult iubea un cal roib, care-l 
purta călare prin toată împărăția. 

Într-o zi de vară călărea roibul pe o pajişte 
înflorită. Căldura era mare, transpirase şi Daniel şi 
calul. Îi apucă o sete de nestăpânit. Ceva mai departe se 
vedea o pădure, acolo ştia Daniel un izvor cu apă rece, 
aşa că o luă într-acolo. După ce a băut apă şi s-a răcorit, 
Daniel s-a aşezat la umbra unui copac să se odihnească. 
Deodată auzi un glas ca de privighetoare cântând duios 
Se ridică şi se duse să vadă cine cântă atât de frumos. 

Undeva printre copaci văzu o fată. În mână avea 
o cofiță în care punea ciuperci şi cânta duios . Daniel se 
apropie tiptil de fată. Era foarte frumoasă. Îmbrăcată în 
haine ţărăneşti, două cozi groase împletite îi cădeaau pe 
spate. Daniel se apropie de ea. 

- Bună vreme, fată frumoasă. 

- Bună vreme, voinice. Ce vânt te aduce în 
pădure? 

- laca setea, ştiam aici un izvor şi am venit să 
beau apă. Dar tu cine eşti? 

- Eu sunt fiica vânătorului, uite colea, mai încolo 
avem casa. Am cules câteva ciuperci pentru cină. 

Nu ţi-e frică singură în pădure? 
Nu, aici am crescut, în pădure, şi nu mă tem de 


nimic. 
Cum te cheamă? 
Iedera. Tatăl meu e vânătorul împăratului. 
Da” tu cine eşti? 
- Dacă ţi-oi spune nu mi-i crede. 

- Încearcă şi vei vedea. 

- Sunt Daniel, fiul împăratului. 

Iedera începu a râde, apoi se făcu ca focul, vru să 
facă o plecăciune şi scăpă cofița cu ciuperci jos. Se 
aplecară amândoi şi adunară ciupercile. 

- Nu te sfii, ledera, sunt şi eu ca toți oamenii, te 
voi însoți până acasă. 

Cunoscându-l pe Daniel, vânătorul l-a primit cu 
mare cinste. Au povestit de una, de alta, apoi Daniel a 
plecat. 

De atunci, aproape în fiecare zi Daniel venea la 
casa vânătorului. Daniel şi ledera au apucat drag unul 
de altul, aşa că Daniel vorbi cu vânătorul să i-o dea de 
soție pe ledera. 

- Mărite prințe, aşa ceva nu se face, noi suntem 
oameni din popor şi împăratul nu va accepta niciodată 
aşa ceva. 

- Ba da, tatăl meu e foarte bun şi nu face 
diferențe între oameni. 

Vânătorul se îndoia de asta, dar nu mai zise 
nimic. Seara, după cină, Daniel îi spuse tatălui : 

- Tată, aş dori să mă insor, cred că a venit 
vremea să mă aşez la casa mea. 

Împăratul păli, îşi aduse aminte de promisiunea 
făcută Selenei. 

- Despre ce-i vorba, fiule? 

- Am găsit o fată frumoasă, poate o ştii şi tu, e 
fata vânătorului din pădure, pe ea o vreau de soţie, ştiu 
că tu îi iubeşti pe toți deopotrivă şi nu te vei opune. 

Ce să facă împăratul, ce să-i spună fiului său, 
care-l ştia de om drept? Se hotări să-i spună adevărul. În 
câteva cuvinte îi povesti înțelegerea cu Selena. 

- Aşa după cum vezi, fiule, nu te poți căsători 
decât cu fiica Selenei, atunci când va veni timpul. 

S-a necăjit rău Daniel, o iubea pe ledera şi o 
dorea de soție, dar nu voia să aducă nenorocire asupra 
împărăției. Aşa că a socotit drept să-i spună şi lederei 
cum Stă treaba. Au plâns amândoi ca doi copii, stăteau 
îmbrățişați şi plângeau. 

De acolo de sus Selena îi privea şi gândea rău 
împotriva lederei. 

Într-o zi, în curtea palatului sosi o caleaşcă 
poleită cu aur, trasă de cai înaripați. Din ea cobori 
Selena şi fiica acesteia. Erau maiestuoase, îmbrăcate în 
rochii albe ţesute cu fir de aur. Erau frumoase, de o 
frumuseţe rece, nepământeană. Pe Daniel l-au trecut 
fiori de gheaţă, ca atunci când privea luna. 

Au început pregătirile de nuntă. Nuntă mare, cum 
nu mai văzuse pământul. Printre cele de trebuință la 
nuntă, era şi vânatul, care trebuia adus de vânători. 
Iedera îl însoți pe tatăl ei la palat. Voia să vadă şi ea 
mireasa care-i luase locul alături de Daniel. Când Selena 
o văzu pe ledera, faţa i se înnegură. 

- Fata asta va fi o pacoste pentru fiica mea şi eu 
nu pot lăsa asta, trebuie să înlătur acest pericol. 

Seara, palatul era luminat ca ziua. Nuntaşii 
petreceau înăuntru. ledera vroia să-l vadă pe Daniel şi, 
cum nu putea pătrunde în palat, se duse la ferestre. 
Alerga de la o fereastră la alta, doar-doar l-o zări. Îl 
Zări, într-adevăr, dansând cu mireasa. „Doamne, ce 
frumoşi sunt! Ce frumos e Daniel, cred că a uitat de 
mine.” Lacrimi grele începură a picura din ochii ei. 
Deodată tresări. Se întoarse. În fața ei stătea în toată 
măreţia Selena. 

- Ce faci aici, țărancă nesăbuită? 

-  Privesc nuntaşii. 

-  Pândeşti, în mod deosebit îl cauţi pe Daniel. 
Cum ai putut, tu, o simplă țărancă, să-ţi ridici privirea la 
înălțimea lui ? 

- Află că ei nu-s aşa de încrezuţi ca tine, şi dacă 
nu erau amenințările taale, nu s-ar fi însurat cu fiica ta. 

- Ei, dar eşti obraznică, te învăţ eu minte, nu 
vreau să fii nefericirea fiicei mele. 

- Spaima ta mă bucură, asta înseamnă că ştii că 
Daniel mă iubeşte. 

- Taci, țărancă proastă! 

Avea în mână o baghetă de aur, cu ea atinse 
umărul lederei. Pe loc fata dispăru, în locul ei apăru o 
plantă cu tulpină subțire şi frunze de un verde închis. 
Selena începu a râde , un râs forțat, sinistru, apoi intră în 
palat. 

Iedera se înălță în sus, până la geam, de acolo 
privi nunta. Apoi îl văzu pe Daniel urcând în dormitor. 
ledera se înălță şi ea sus, sus, până la fereastra lui, îi 
înconjură fereastra cu frunzele ei verzi. ÎI privea cu nesaţ 
pe Daniel, inima ei plângea, ar fi voit să strige dar nu 
putea. A început să se întindă pe tot palatul, aşa putea 
să-l vadă pe Daniel, indiferent în ce cameră se afla. 

După multe zile nunta s-a încheiat. Selena se 
pregătea să plece sus în împărăţia ei. A stat mult de 
vorbă cu fiica ei, închise în cameră. 

Daniel a dat o fugă să vadă ce face ledera, dar nu 
a găsit decât pe tatăl ei înlăcrimat. 

- Tedera a dispărut de multe zile, nu mai ştiu 
nimic de ea, sunt disperat. 

Pe Daniel îl fulgeră un gând: „Cred că aici e 
mâna Selenei. Va trebui să aflu ce s-a întâmplat cu 
Iedera. ” 

Se duse la palat, o luă de departe pe soția lui şi a 
implorat-o să afle ce-a făcut Selena cu ledera. 

Când a auzit răspunsul, aproape a leşinat, apoi a 
alergat afară, a îngenuncheat la rădăcina plantei şi a 
început să plângă. Lacrimile cădeau pe frunze , de 
undeva de sus picurau alte lacrimi care se amestecau cu 
ale lui ca o îmbrăţişare, apoi cădeau pe pământ. 

De atunci există iedera şi în ziua de azi, ea 
înconjoară casele uitându-se pe la toate geamurile , 
doar-doar l-o vedea pe Daniel. Dar zadarnic, el nu mai e 
demult pe pământ. 

